Gikk hardt ut mot sexkulturen. Nå legger Simen Velle seg flat.
– De fleste av oss gutta får oss ikke noe som helst, sa FpU-lederen. – Vi har fått en «tinderfiksert» sexkultur. Noen få menn har tilgang til alle jentene, mens andre menn ikke får seg noe som helst, sa Simen Velle i et meningsinnlegg i TV 2 lørdag. Han mente det var i ferd med å bli et politisk problem. – All likestillingspolitikk har handlet om å løfte kvinnene, og det har gått på bekostning av oss menn, sa Velle i innlegget. TV 2 delte meningen i en Tiktok-video. Før kommentarfeltet ble stengt, haglet kritikken: «Ingen menn har RETT på tilgang til jenter?» «Frp bekrefter posisjonen som incelpartiet.» «Enig i at Tinder er et problem, men det er ikke kvinnekampens feil.» – Dytter ensomme menn foran seg – Det er ikke likestilling eller kvinnekampens feil at menn ikke får sex. Ensomhet er et stort problem, både for den enkelte og for samfunnet. Å si at mangel på ligging er et politisk problem er derimot feil, sier Gaute Børstad Skjervø.  Han er nestleder i Arbeidernes ungdomsfylking (AUF). «Skivebom», sier han om Velles uttalelser. – Han dytter ensomme menn foran seg i en kamp mot feminisme og likestilling. Det er uklokt å sette menn og kvinner opp mot hverandre på den måten når han har et så stort publikum, sier Skjervø. Lørdag kveld beklaget Simen Velle uttalelsene i en ny video på Tiktok. I den understreker han at kvinner ikke er en form for vare, men at han mener dagens datingkultur bidrar til ensomme menn. Aftenposten har vært i kontakt med Simen Velle. Les hans svar nederst i saken. Skeivt på sjekkeappene Hvor tøft er det egentlig å være mann på datingmarkedet? Siv Gamnes sier at valgmulighetene ofte er større for kvinner fordi det trolig er flere menn på sjekkeappene. Hun er sexolog ved Oslo psykologbehandling. – Det gjør at mange menn ikke engang blir vurdert og sliter allerede med å få landet den første daten, sier hun. – Ofte blir det aldri en date nummer to, heller. Og mange ønsker ikke å ha sex på første date. Men det handler ikke bare om at menn ikke får sex. Flere har et savn etter en fast partner, forteller sexologen. Mange kvinner sliter også med å manøvrere seg i dagens datingmarked, ifølge Gamnes. – Totalen av mange valgmuligheter og kompliserte spilleregler gjør at mange aldri kommer i posisjon. Simen Velle: Mennene har ansvaret I meningsinnlegget sa Simen Velle at likestillingspolitikken har gått på bekostning av menn. – Er det kvinners feil at ikke flere menn får seg noe? – Ikke i det hele tatt. Det var derfor jeg i gårsdagens video presiserte hva jeg egentlige mente. Jeg sa tydelig at dette er mennenes eget ansvar. De må selv ta grep for å bli en bedre versjon av seg selv, sier Velle. – Du kalte det et politisk problem at noen menn får flesteparten av kvinnene. Forstår du at folk reagerer? – Hvis man kun ser videoen uten kontekst, forstår jeg at det tolkes sånn. Det er min feil at det ble slik. Velle avviser at det er kvinnekampens feil at noen menn er ensomme. Men i kampen for likestilling har vi oversett noen andre problemer på veien, mener han. – Jeg mener ikke at dette er en utfordring politikerne skal løse. Men som meningsbærer for unge benyttet jeg anledningen til å løfte frem et perspektiv jeg mener er viktig. Jeg formulerte meg klønete og har full forståelse for at folk reagerer.  – Tenker du det er en menneskerett å få seg et ligg?  – På ingen måte. Jeg sa noe jeg ikke skulle sagt, og det beklager jeg.
FpU-leder Simen Velle sa i et meningsinnlegg i TV 2 at dagens datingkultur er et politisk problem. Gaute Børstad Skjervø fra AUF kritiserer Velle for å legge skylden på likestilling og kvinnekamp. Sexolog Siv Gamnes sier at mange menn sliter på sjekkeapper.